VBS: 8ste beskuldigde kry borgtog van R50 000 | Netwerk24
06 Julie 2020 12:05
Die agtste beskuldigde in die VBS Mutual Bank-korrupsiesaak is Maandag borgtog van R50 000 in die gespesialiseerde handelsmisdaadhof in Palm Ridge, Johannesburg, toegestaan.
Luidens ’n verklaring van die nasionale vervolgingsgesag het Philip Truter, finansiële hoof van die bank, Maandag in die hof verskyn nadat hy die naweek in hegtenis geneem is. Hy kon vroeër nie die hofverrigtinge bywoon nie omdat hy positief vir die koronavirus getoets is.
As deel van sy borgtogvoorwaardes mag hy nie buite Suid-Afrika reis nie en moes hy sy paspoort ingee.
Die sewe ander beskuldigdes het reeds op 18 Junie in die hof op aanklag van onder meer roof, diefstal, bedrog en korrupsie verskyn. Hulle is op borgtog van R100 000 elk vrygelaat. Die saak is tot 8 Oktober uitgestel.
Die ander beskuldigdes is Tshifhiwa Matodzi, voormalige voorsitter van VBS, Andile Ramavhunga, uitvoerende hoof, Phophi Mukhodobwane, tesourier, Paul Magula en Ernest Nesane, albei destyds verteenwoordigers van die Openbare Beleggingskorporasie in VBS se direksie, lt.genl. Phalaphala Avhashoni Ramikosi, oud- finansiële hoof van die polisie en ’n nie-uitvoerende direkteur van VBS, en Nhlanhla (Sipho) Malaba, afgedankte vennoot van die ouditfirma KPMG.
Die ander sewe beskuldigdes het vroeër in die gespesialiseerde handelsmisdaadhof in Palm Ridge verskyn.
Soos vroeër berig kom die agt se inhegtenisneming ’n bietjie meer as twee jaar nadat VBS in kuratele geplaas is. VBS is ’n onderlinge bank wat meestal in Limpopo sake gedoen het. Nagenoeg R2,3 miljard het by VBS “verdwyn” en duisende bejaarde en arm mense van veral Limpopo het hul spaargeld verloor toe die bank gelikwideer moes word.
Die beskuldigdes het na bewering regstreeks of onregstreeks voordeel ter waarde van R120 miljoen hieruit getrek.
Meer oor: Johannesburg | Bedrog | Vbs | Korrupsie
SAKP kap ANC oor 2 wat heraangestel is ná VBS-skandaal
2 van ANC terug in poste ná skorsing weens VBS-skandaal
Malema sê hy sal bedank as VBS-bande gevind word